Урысыбзэм къыхэкIыгъэ гущыIэхэм адыгабзэр нахь къагъэбаи, стилистикэ амалхэу иIэхэм нахь зырагъэушъомбгъу. Арышъ, ищыкIэгъэ гущыIэхэу адыгабзэм ыштэхэрэр пыдзы пшIыныр е ахэмэ ямэхьанэхэр IупкIэу къизымыIотыкIырэ адыгэ гущыIэхэр бгъэфедэнхэм упылъыныр тэрэзэп. Ау нэмыкIыбзэ гущыIэхэр имыщыкIагъэу бгъэфедэныри лыягъэу мэхъу. ИмыщыкIэгъэ нэмыкIыбзэ гущыIэхэм ащыухъумэгъэныр анахьэу зэхьылIагъэр художественнэ литературэр ары, сыда пIомэ ащ фэдэ гущыIэхэм художественнэ жабзэм дэхагъэу, къызэрыкIоныгъэу хэлъыр зэщагъакъо, официальнэ е нэмыкI стилистикэ мэхьанэхэр халъхьэх. Ащ фэдэ гущыIэхэм ахэбгъэкIуакIэ хъущтэп урыс гущыIэхэу тхакIохэм стилистикэ гухэлъ гъэнэфагъэхэмкIэ агъэфедэхэрэр. ГущыIэм пае, КIэрэщэ Тембот ироманэу «Насыпым игъогу» зыфиIорэм къыхэхыгъэ щысэхэр къэдгъэлъэгъон.